**A L I H A N K I N T A S O P I M U S**

**K O M P O N E N T E I S T A (ostajan versio)**

Puitesopimuksen luonteinen sopimuspohja on tehty ostajan näkökulmas­ta erityisesti tilanteeseen, jossa tilataan alihankintana ICT-alan komponentteja alihankintayritykseltä ja varsinaiset toimeksiannot
yksilöidään erikseen (ja tällöin voidaan tarvittaessa käyttää myös soveltuvia IT-alan vakioehtoja).

Sopimuspohjan kaikki kohdat tulee tarkistaa ja muuttaa vastaamaan käytännön tilannetta; on
myös huomioitava, että yhden sopimuskoh­dan muuttaminen yleensä vaikuttaa myös sopimuksen
muihin lausek­keisiin ja lisämuutokset ovat tällöin tarpeen.

**HUOM.! Tämä sopimuspohja ei sovellu käytettäväksi käytännön tilan­teisiin ilman
sopimusjuridisen asiantunti­jan tarkistusta ja kor­jauksia.**

 ***Draft 0.1 – 1.5.20\_\_***

**A L I H A N K I N T A S O P I M U S**

 Tämä alihankintasopimus (jäljempänä "Sopimus") on tehty allekir­joittaneiden Ostaja Oy:n, Päätie 1, 00100 Espoo (jäljempänä "Ostaja") ja Tuotantopaja Oy:n, Sivutie 2, 01230 Vantaa (jäl­jempänä "Alihankkija") välil­lä (Ostajaa ja Alihankkijaa kutsutaan jäljempänä "Sopijapuoliksi").

**1. Sopimuksen tausta**

Ostaja on ICT-teknologian ja xyz-tuotteiden tuotekehitykseen ja valmistukseen erikoistunut teknologiayritys, joka käyttää aika ajoin alihankintaa hankkiessaan komponentteja tuotteisiinsa. Ostajan päätuotteita on mm. Ostajan kehittämä ja patentoima *abc-laitteisto* ja siihen liittyvät tuotteet ja valmistusmenetelmät sekä teknologian käyttöön liittyvät ohjelmistot (jäljempänä ”Tuote” tai ”Tuotteet”).

Alihankkija on ICT-alan tuotantoyritys, joka tekee mm. tilauksesta ICT-alan komponentteja asiakkailleen.

**2. Sopimuksen tarkoitus**

Ostaja ostaa Tuotteisiin liittyvää alihankintapalvelua Alihankkijalta. Alihankintatyö suoritetaan Ostajan antamien ohjeiden ja suuntaviivojen mukaisesti Alihankkijan tiloissa ja Alihankkijan työvälineillä. Alihankinnan kohteena on tämän sopimuksen liitteessä 1 määritellyt komponentit (jäljempänä ”Komponentit”).

**3. Alihankintatyön immateriaalioikeudet**

3.1 Ostajalla on yksinomainen omistusoikeus ja yksinomainen tekijänoikeus sekä patentointioikeudet ja kaikki muut immateri­aalioikeudet kaikkeen Alihankkijan tämän Sopimuksen perusteella suorittamaan Komponentteihin liittyvään alihan­kintatyöhön ja sen tuloksena syntyneisiin tai laadit­tuihin tekniseen dokumentaatioon, muistioihin, raportteihin ja muuhun Komponenttiin tai Tuotteisiin liittyvään materiaa­liin.

3.2 Alihankkija ei ole oikeutettu ilman Ostajan etukäteistä kirjallista lupaa käyttämään Alihankkijan ulkopuoli­sia henkilöitä tai yrityksiä Ostajan alihankintatöiden suorittamisessa. Alihankkija saa kuitenkin ostaa Komponentteihin osia ja tuotteita Liitteessä 1 mainituilta yrityksiltä ja Ostaja ymmärtää, että näiden kolmansien osapuolten tuotteiden immateriaalioikeudet eivät siirry Ostajalle tämän Sopimuksen perusteella.

**4. Alihankintatöiden määrittelyt ja suoritustapa ja toimitusaikataulut**

4.1 Ostaja antaa Alihankkijalle erillisiä toimeksiantoja/tilauksia Ostajan tarpeiden mukaan. Tällöin Ostaja myös määrittelee toimeksiannon/tilauksen sisällön, aikataulun ja antaa Alihankkijalle aika ajoin alihankintatyöhön liittyviä ohjeita.

**5. Maksut**

5.1 Jos Ostajan antaman alihankintatoimeksiannon yhteydessä ei ole sovittu erillisistä kiinteistä korvauksista, maksaa Ostaja Alihankkijalle tekemänsä tilaukset tämän sopimuksen liitteen 2 hinnaston mukaisilla korvauksilla. Liitteessä 2 määritellyt hinnat ovat voimassa vuoden 20\_\_ loppuun saakka.

5.2 Kumpikin Sopijapuoli maksaa kaikki omat matkakulunsa, jotka liittyvät tämän Sopimuksen toteutukseen.

**6. Salassapito**

6.1 Alihankkija sitoutuu täten olemaan il­maisematta kol­man­sille osapuolille ja pitämään salassa kaiken teknisen ja muun tiedon, joka on merkitty kirjallisesti tai ilmaistu suulli­sesti luottamukselliseksi (jäljempänä "Infor­maa­tio"), ja jonka Alihankkija saa tietoon­sa Ostajalta neuvot­teluis­sa, alihankintaa suorit­taessa tai muutoin ja joka tieto koskee Ostajan tekniseen tuotekehitykseen liitty­viä työmetodeja, liiketoi­minta­periaat­teita ja -suunnitel­mia, hinnoittelua, teknisiä ratkaisuja ja know how'ta tai muita Ostajan liike­toi­minnan kannalta merki­tyksellisiä seikkoja, sekä ole­maan käyttä­mättä Infor­maa­tiota muuhun tar­koituk­seen kuin mihin Ostaja on kirjal­lisesti suostu­nut.

6.2 Alihankkija sitoutuu olemaan luovuttamatta tämän sopi­muksen kohdan 6.1 mukaisesti saatua Informaatiota työntekijöilleen tai vastaa­ville enempää kuin olosuhteiden mukaan on pidettävä tarkoituksenmukaisena. Ennen sanotun Informaa­tion luovut­tamista Alihankkijan tulee ilmoittaa Informaation saajalle tiedon luottamuk­sellisuu­desta. Alihankkija ymmärtää, että Ostajan luovuttamalla Informaatiolla on suuri taloudel­linen arvo sekä tästä johtuvan erityisen tarpeen noudattaa yllämääritel­tyä salassapi­tovel­volli­suutta tarkasti.

6.3 Tämän Sopimuksen mukainen salassapitovelvollisuus jatkuu kolme (3) vuotta tämän Sopimuksen voimassaolon lakkaami­sen jälkeen.

6.4 Sopimuskohtaa 6. rikkova Alihankkija sitoutuu korvaamaan Ostajalle sopimussakkona 50.000,- euroa tai näytetyn korkeamman todellisen vahingon määrän.

**7. Sopimuksen muuttaminen ja siirtäminen**

 Tämän Sopimuksen muutokset tulee laatia kirjallisesti ja niiden tulee olla kumman­kin sopijapuo­len allekirjoittamia ennen kuin ne astuvat voimaan. Alihankkija ei ole oikeutettu siirtämään tätä Sopimusta ilman Ostajan etukäteistä kirjallista lupaa.

**8. Voimassaolo**

8.1 Tämä Sopimus on voimassa määräaikaisena vuoden 20\_\_ loppuun saakka. Jos sopijapuoli ei ole kirjallisesti ilmoittanut viimeistään 30.9.20\_\_ päätöksestään lopettaa sopimuksen voimassaolo 31.12.20\_\_ niin vuoden 20\_\_ jälkeen sopimus on voimassa kalenterivuoden kerrallaan, ja sopijapuoli voi halutessaan päättää sopimuksen voimassaolon kalenterivuoden lopussa, ilmoittamalla päätöksestään kirjallisesti toiselle sopijapuolelle viimeistään syyskuun lopussa.

 Molemmilla sopijapuolilla on oikeus sopimuksen välittömään sopimuksen purkamiseen, jos toinen sopijapuoli syyllistyy oleelliseen sopimusrikkomukseen, eikä korjaa menettelyään 30 päivän kuluessa saatuaan asiasta kirjallisen reklamaation.

8.2 Sopimuksen voimassaolon päättymisestä huolimatta tämän Sopi­muksen salassapitoa koskevat mää­räykset sitovat Alihankkijaa kuten yllä kohdassa 6 on sovittu.

**9. Erimielisyyksien ratkaisu**

Tästä Sopimuksesta aiheutuvat erimielisyydet, joita ei pystytä ratkaisemaan neuvot­teluteitse ratkaistaan Helsingin käräjäoikeudessa.

Tämä Sopimus on tehty kahtena (2) samasanaisena kappalee­na, yksi kummal­lekin sopijapuo­lelle.

 **Espoossa \_\_\_ päivänä toukokuuta 20\_\_**

 **Ostaja Oy Alihankkija Oy**

 **\_**

**Matti Meikäläinen Teppo Tulppu**

**Toimitusjohtaja Toimitusjohtaja**

**LIITE 1 –**

TILATTAVIEN KOMPONENTTIEN MÄÄRITTELY

* **ulkopuoliset sallitut toimittajayritykset ja niiden tuotteet**

**LIITE 2 –**

**HINNASTO**